DEĊIŻJONI TAL-KUNSILL 2006/386/PESK
ta' l-1 ta' Ġunju 2006
li timplimenta l-Pożizzjoni Komuni 2005/411/PESK dwar miżuri restrittivi kontra s-Sudan
IL-KUNSILL TA’ L-UNJONI EWROPEA,
Wara li kkunsidra l-Pożizzjoni Komuni 2005/411/PESK (1), u b'mod partikolari l-Artikolu 6 tagħha, flimkien ma' l-Artikolu 23(2) tat-Trattat dwar l-Unjoni Ewropea,
Billi:
(1)
Fit-30 ta' Mejju 2005, il-Kunsill adotta l-Pożizzjoni Komuni 2005/411/PESK sabiex jimplimenta l-miżuri imposti kontra s-Sudan mir-Riżoluzzjoni tal-Kunsill tas-Sigurtà tan-Nazzjonijiet Uniti (UNSCR) 1591 (2005).
(2)
Fil-25 ta' April 2006 il-Kunsill tas-Sigurtà adotta r-Riżoluzzjoni 1672 (2006) fejn, waqt li jaġixxi taħt il-Kapitolu VII tal-Karta tan-Nazzjonijiet Uniti, huwa ddeċieda li l-Istati kollha għandhom jimplimentaw il-miżuri msemmija fil-paragrafu 3 tar-riżoluzzjoni 1591 (2005) rigward ċerti individwi nnominati li dwarhom il-Kumitat stabbilit skond ir-riżoluzzjoni 1591 (2005) produċa l-ġustifikazzjoni dettaljata meħtieġa. Dak il-Kumitat se jżomm ukoll u jaġġorna l-lista ta' individwi, kif xieraq, u se jikkunsidra talbiet għal eżenzjonijiet skond ir-rwol assenjat lill-Kumitat fis-subparagrafu 3 a tar-riżoluzzjoni 1591 (2005).
(3)
L-Anness tal-Pożizzjoni Komuni 2005/411/PESK għandu jkun komplut għaldaqstant,
IDDEĊIEDA KIF ĠEJ:
Artikolu 1
Il-lista ta' persuni stabbilita fl-Anness għal din id-Deċiżjoni għandha tiddaħħal fl-Anness għall-Pożizzjoni Komuni 2005/411/PESK.
Artikolu 2
Din id-Deċiżjoni għandu jkollha effett mid-data ta' l-adozzjoni tagħha.
Artikolu 3
Din id-Deċiżjoni għandha tkun ippubblikata fil-Ġurnal Uffiċjali ta' l-Unjoni Ewropea.
Magħmul fil-Lussemburgu, nhar l-1 ta' Ġunju 2006.